马致远
【双调】寿阳曲_春将暮，花
春将暮，花渐无，春催得落花无数。春归时寂寞景物疏，武陵人恨春归去。
一阵风，一阵雨，满城中落花飞絮。纱窗外蓦然闻杜宇，一声声唤回春去。
云笼月，风弄铁，两般儿助人凄切。剔银灯欲将心事写，长吁气一声欲灭。
磨龙墨，染兔毫，倩花笺欲传音耗。真写到半张却带草，叙寒温不知个颠倒。
从别后，音信绝，薄情种害煞人也。逢一个见一个因话不说，不信你耳轮儿不热。
从别后，音信杳，梦儿里也曾来到。问人知行到一万遭，不信你眼皮儿不跳。
心间事，说与他，动不动早言两罢。罢字儿碜可可你道是耍，我心里怕那不怕。
人初静，月正明，纱窗外玉梅斜映。梅花笑人休弄影，月沉时一般孤另。
八千里，愁万缕，望不断野烟汀树。一会价上心来没是处，恨不得待跨鸾归去。
研香汁，展素纸，蘸霜毫略传心事。和泪谨封断肠词，小书生再三传示。
实心儿待，休做谎话儿猜，不信道为伊曾害，害时节有谁曾见来，瞒不过主腰胸带。
江梅态，桃杏腮，娇滴滴海棠颜色。金莲肯分迭半折，瘦厌厌柳腰一捻。
思今日，想去年，依旧绿杨庭院。桃花嫣然三月天，只不见去年人面。
蝶慵戏，莺倦啼，方是困人天气。莫怪落花吹不起，珠帘外晚风无力。
他心罢，咱便舍，空担着这场风月。一锅滚水冷定也，再撺红几时得热。
相思病，怎地医？只除是有情人调理。相偎相抱诊脉息，不服药自然圆备。
心窝儿兴，奶陇儿情，低低的啀声相应。舌尖抵着牙缝冷，半合儿使的成病。
香罗带，玉镜台，对妆奁懒施眉黛。落红满阶愁似海，问东君"故人安在"？
青纱帐，白象床，晚凉生月轮初上。谁家玉箫吹凤凰，教断肠人越添惆怅。
如年夜，人乍别，角声寒玉梅惊谢。梦回酒醒灯尽也，对着冷清清半窗残月。
蔷薇露，荷叶雨，菊花霜冷香庭户。梅梢月斜人影孤，恨薄情四时辜负。
琴愁操，香倦烧，盼春来不知春到。日长也小窗前睡着，卖花声把人惊觉。
因他害，染病疾，相识每劝咱是好意。相识若知咱就里，和相识也一般憔悴。